Урысейм и ныпыр Олимп джэгухэм щаIэтынукъым
Швейцарием и Лозаннэ къалэм иджыблагъэ щызэхэтащ Дунейпсо Олимп Комитетым и гъэзэщIакIуэ гупым и зэIущIэ. 2018 гъэм Корее Ипщэм и Пхёнчхан къалэм щекIуэкIыну ЩIымахуэ Олимп джэгухэм Урысей Федерацэм и командэр зэрыхэтыну щIыкIэм и унафэ абы къыщащтащ.
Швейцарием и президенту щыта иджы МОК-м и гъэзэщIакIуэ комитетым и унафэщI Шмидт Самуэль я пашэу зэхагъэува докладым абы щедэIуащ. Ар нэхъыбэу теухуауэ щытащ Урысейм допингым пэщIэтынымкIэ и системэм и лэжьэкIэм. Сыхьэт зыбжанэкIэ докладым хэплъа нэужь, МОК-м унафэ ищIащ Олимп комитетым и къуда-мэу Урысейм щыIэм и лэжьыгъэр къызэтригъэувыIэну. КъищынэмыщIауэ, ди къэралым къуэдыуэ къытралъхьащ доллар мелуан 15 — допингым ехьэлIа Iуэхухэр зэхэгъэкIыным текIуэда мылъкур ирипшыныжыну. 2018 гъэм Корее Ипщэм щекIуэкIыну Олимп джэгухэм хэтыну Iэмал ягъуэ-
тащ Урысейм щыщ спортсменхэу нэхъапэм дагъуэ зыхуамыщIахэр, ауэ ахэр ди къэралым и ныпым щIэтынукъым.
«Сэ езыр атлету сызэрыщытым къыхэкIыу, икъукIэ си жагъуэ хъуащ мы Iуэхугъуэхэм къарикIуахэр языныкъуэ спортсменхэм зэран зэрахуэхъуар. МОК-м и атлетхэм я комиссэм дэщIыгъуу хэкIыпIэ гуэр къэдгъуэтынщ абыхэм я зэфIэкIыр Олимп джэгухэм къыщагъэлъэгъуэну», — жиIащ Дунейпсо Олимп Комитетым и унафэщI Бах Томас.
КъищынэмыщIауэ, Олимп джэгухэм адэкIэ зэи сыт хуэдэ щIыкIэуи хэтыну хуимыту къыхагъэкIащ УФ-м и вице-премьер, нэхъапэм спортымкIэ министру щыта Мутко Виталий. ПIалъэ мыубзыхуакIэ Дунейпсо Олимп Комитетым хагъэтынукъым Урысейм и Олимп комитетым и унафэщI Жуков Александр. Сочэ щекIуэкIа Олимп джэгухэм и къызэгъэпэщакIуэ комитетым и унафэщIу щыта Чернышенкэ Дмитрий къыхагъэкIащ 2022 гъэм Пекин щызэхэтыну Олимп джэгухэм и зэщIэзыгъэукIуэ советым.
РИА хъыбарыщIэхэр.
